ประกาศกรมการขนส่งทางบก เรื่อง กำหนดหลักเกณฑ์และวิธีการตรวจสภาพรถ ตามเงื่อนไขในใบอนุญาตประกอบการขนส่ง (ฉบับที่ 2) พ.ศ. 2552

ประกาศกรมการขนส่งทางบก
ประกาศกรมการขนส่งทางบก
เรื่อง
กำหนดหลักเกณฑ์และวิธีการตรวจสภาพรถ ตามเงื่อนไขในใบอนุญาตประกอบการขนส่ง
(ฉบับที่ ๒)
พ.ศ. ๒๕๕๒[๑]
 

ตามที่ได้มีประกาศกรมการขนส่งทางบก
เรื่อง กำหนดหลักเกณฑ์และวิธีการตรวจสภาพรถตามเงื่อนไขในใบอนุญาตประกอบการขนส่ง
ลงวันที่ ๒๙ สิงหาคม พ.ศ. ๒๕๕๐ ไว้แล้ว นั้น

โดยที่ประกาศดังกล่าวกำหนดให้รถที่ใช้ในการขนส่งผู้โดยสารต้องนำรถเข้ารับการตรวจสภาพปีละ
๒ ครั้ง
เพื่อให้รถมีสภาพมั่นคงแข็งแรงและเกิดความปลอดภัยแก่ประชาชนผู้ใช้บริการแต่ปัจจุบันกรมการขนส่งทางบก
ได้มีโครงการพัฒนาคุณภาพรถบัสทัศนาจร (รถโดยสารไม่ประจำทาง)
และมีการกำหนดมาตรฐานคุณภาพบริการรถโดยสารประจำทาง ตามประกาศกรมการขนส่งทางบก
เรื่อง มาตรฐานคุณภาพบริการรถโดยสารประจำทาง ฉบับลงวันที่ ๑๙ สิงหาคม พ.ศ. ๒๕๕๑
ส่งผลให้รถที่เข้าร่วมและได้รับการรับรองตามโครงการดังกล่าวมีมาตรฐานด้านการให้บริการและความปลอดภัยสูงขึ้น
ซึ่งสอดคล้องกับเจตนารมณ์ของประกาศดังกล่าว ฉะนั้น อาศัยอำนาจตามความใน (๒)
ของกฎกระทรวงกำหนดเงื่อนไขในใบอนุญาตประกอบการขนส่ง พ.ศ. ๒๕๔๖
อธิบดีกรมการขนส่งทางบกจึงเห็นสมควรออกประกาศไว้ดังต่อไปนี้

ให้เพิ่มความต่อไปนี้เป็นข้อ
๗/๑ ของประกาศกรมการขนส่งทางบก เรื่อง กำหนดหลักเกณฑ์และวิธีการตรวจสภาพรถ
ตามเงื่อนไขในใบอนุญาตประกอบการขนส่ง ลงวันที่ ๒๙ สิงหาคม พ.ศ. ๒๕๕๐
ข้อ ๗/๑ กรณีรถที่ต้องนำเข้ารับการตรวจสภาพตามหลักเกณฑ์ที่กำหนดในประกาศนี้
หากเป็นรถที่ได้รับการรับรองมาตรฐานคุณภาพรถบัสทัศนาจร ๔ ดาว หรือ ๕ ดาว
จากคณะกรรมการกำหนดหลักเกณฑ์และรับรองมาตรฐานคุณภาพบริการรถโดยสารไม่ประจำทาง
(รถทัศนาจร) และรถโดยสารประจำทาง
ที่ได้รับการรับรองมาตรฐานจากคณะกรรมการรับรองมาตรฐานคุณภาพบริการให้ได้รับสิทธิมิต้องนำรถเข้ารับการตรวจสภาพตามข้อ
๓ ของประกาศนี้


ประกาศ ณ วันที่ ๒๐
พฤษภาคม พ.ศ. ๒๕๕๒
ชัยรัตน์ สงวนชื่อ
อธิบดีกรมการขนส่งทางบก







ปริยานุช/ผู้จัดทำ
๑๘ สิงหาคม ๒๕๕๒

โชติกานต์/ปรับปรุง
๒๘ สิงหาคม ๒๕๕๘






























[๑] ราชกิจจานุเบกษา
เล่ม ๑๒๖/ตอนพิเศษ ๑๑๑ ง/หน้า ๓๖/๑๐ สิงหาคม ๒๕๕๒